Чыя мама лепшая  
*Генадзь Аўласенка*

Адвячоркам мы гулялі

І аб мамах размаўлялі.

— У мяне, — прамовіў Пеця, —

Мама лепшая на свеце!

Усміхнуўся Толя: — Не!

Мама лепшая ў мяне!

— У мяне! — сказала Поля. —

Бо яна працуе ў школе!

— Ну дык што з таго, што ў школе! —

Запярэчыў Полі Коля. —

А мая кіруе крамай!

— А мая працуе... мамай

І цяпер з сястрычкай дома, —

Прашаптала цііха Тома.

— А мая, — сказала Ната, —

І за маму, і за тату!

Пэўна ж, мамачка мая

Лепей вашых удвая!..

Не згадзіўся з гэтым Пеця.

Пачалі спрачацца дзеці:

Коля з Поляй,

Пеця з Натай...

Ну а я

Пайшоў дахаты.

З імі я не стаў спрачацца.

І без спрэчкі ведаў я:

Калі шчыра разабрацца,

Мама лепшая — мая!